CELEX: 32015R1556
Language: et
Date: 2015-06-11 00:00:00
Title: Komisjoni delegeeritud määrus (EL) 2015/1556, 11. juuni 2015, millega täiendatakse Euroopa Parlamendi ja nõukogu määrust (EL) nr 575/2013 seoses regulatiivsete tehniliste standarditega, milles käsitletakse omakapitali investeeringute üleminekukäsitlust sisereitingute meetodi puhul (EMPs kohaldatav tekst)

19.9.2015   
            
            
               ET
            
            
               Euroopa Liidu Teataja
            
            
               L 244/9
            
         KOMISJONI DELEGEERITUD MÄÄRUS (EL) 2015/1556,
   11. juuni 2015,
   millega täiendatakse Euroopa Parlamendi ja nõukogu määrust (EL) nr 575/2013 seoses regulatiivsete tehniliste standarditega, milles käsitletakse omakapitali investeeringute üleminekukäsitlust sisereitingute meetodi puhul
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 26. juuni 2013. aasta määrust (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta, (1) eriti selle artikli 495 lõike 3 kolmandat lõiku,
   ning arvestades järgmist:
   
               (1)
            
            
               On vaja täpsustada, mis tingimustel võivad pädevad asutused vabastada teatavad vastavas liikmesriigis asuvate krediidiasutuste ja investeerimisühingute ning krediidiasutuste ja investeerimisühingute ELi tütarettevõtjate poolt 31. detsembri 2007. aasta seisuga hoitavate omakapitali investeeringute kategooriad sisereitingute meetodi kohasest käsitlusest.
            
         
               (2)
            
            
               Kõnealused tingimused tuleks sätestada ühtlustatult, et mitte avaldada ebaproportsionaalselt negatiivset mõju siseriikliku õiguskorra sujuvale üleminekule Euroopa Parlamendi ja nõukogu direktiivi 2006/48/EÜ (2) ja eelkõige selle artikli 154 lõike 6 ülevõtmisega kehtestatud korralt määrusega (EL) nr 575/2013 kehtestatud korrale.
            
         
               (3)
            
            
               Kõnealuseid tingimusi ette nähes tuleks võimaluse piires nõuetekohaselt arvesse võtta õiguspäraseid ootuseid, mis on krediidiasutustel ja investeerimisühingutel, kellele võimaldati vabastus endise korra alusel, mida kohaldati 31. detsembrini 2013. Seega tuleks pädevatel asutustel lubada kõnealuse vabastuse võimaldamist vastavatele krediidiasutustele ja investeerimisühingutele. Kõnealust vabastust ei tohiks võimaldada muudele krediidiasutustele ja investeerimisühingutele.
            
         
               (4)
            
            
               Käesolev määrus põhineb Euroopa Pangandusjärelevalve poolt komisjonile esitatud regulatiivsete tehniliste standardite eelnõul.
            
         
               (5)
            
            
               Euroopa Pangandusjärelevalve on korraldanud avatud avalikud konsultatsioonid käesoleva määruse aluseks oleva regulatiivsete tehniliste standardite eelnõu kohta, analüüsinud võimalikku asjaomast kulu ja kasu ning küsinud arvamust Euroopa Parlamendi ja nõukogu määruse (EL) nr 1093/2010 (3) artikli 37 kohaselt loodud pangandussektori sidusrühmade kogult,
            
         ON VASTU VÕTNUD KÄESOLEVA MÄÄRUSE:
   Artikkel 1
   Pädevad asutused võivad vabastada krediidiasutused ja investeerimisühingud ning krediidiasutuste ja investeerimisühingute ELi tütarettevõtjad määruse (EL) nr 575/2013 artikli 495 lõikes 1 osutatud sisereitingute meetodi kohasest käsitlusest üksnes selliste omakapitali investeeringute kategooriate puhul, mis olid 31. detsembri 2013. aasta seisuga juba vabastatud sisereitingute meetodi kohasest käsitlusest.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 11. juuni 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 176, 27.6.2013, lk 1.
   
      (2)  Euroopa Parlamendi ja nõukogu direktiiv 2006/48/EÜ, 14. juuni 2006, krediidiasutuste asutamise ja tegevuse kohta (ELT L 177, 30.6.2006, lk 1).
   
      (3)  Euroopa Parlamendi ja nõukogu määrus (EL) nr 1093/2010, 24. november 2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).